ACN Barcelona.-L'automobilística Seat espera rebre l'homologació dels seus respiradors per començar a fabricar fins a 300 unitats al dia, han confirmat fonts de l'empresa a l'ACN. L'empresa va aturar el procés aquest dimecres després de presentar un prototip a l'Agència Espanyola de Medicaments. Al llarg del dia s'estan duent a terme proves de laboratori per assegurar-se que els aparells es poden fer servir a l'UCI i no produeixen interferències amb altres equips. Un cop rebuda la certificació, l'empresa podrà començar a produir en sèrie. De moment, 150 treballadors han col·laborat en el projecte i s'ha establert un torn que podria iniciar la fabricació demà mateix. Fonts sindicals preveuen que al final de la setmana podrien fabricar 100 respiradors.

De cara a la setmana que ve, s'està buscant el personal per a fer un segon torn de fabricació, que elevaria el total que poden produir en un dia a 300 aparells. Les mateixes fonts apunten que davant la situació d'excepcionalitat entenen que s'ha de garantir que els aparells funcionen i consideren que el Ministeri de Sanitat ha actuat bé i per "cobrir-se les espatlles".La certificació pendent té relació a la seguretat elèctrica i un test electromagnètic per garantir la seguretat dels equips. L'automobilística creu que podrà rebre la validació de manera "imminent" i començar la producció en sèrie, que encara no s'ha iniciat. De moment, s'havia posat la línia a punt, recollit totes les peces necessàries i realitzat alguns prototips i proves. En una compareixença aquest dijous el ministre de Sanitat, Salvador Illa, ha anunciat contractes amb Seat per iniciar la producció de 300 respiradors diaris.